"Werkgewer" steel baba | Maroela Media
'n Twee maandeoue babaseuntjie is onlangs deur 'n vrou in Johannesburg ontvoer wat haar voorgedoen het as 'n werkgewer.
The Star het Vrydag berig die polisie ondersoek 'n saak van 'n vermiste kind nadat Prince Muyambo drie weke gelede deur die sogenaamde werkgewer ontvoer is.
Victoria Muyambo, 'n Zimbabwiese boorling en ma van twee kinders, het in Pretoria se middestad gebedel toe die vrou haar genader en werk aangebied het as 'n huishulp. Sy was baie bly oor die vooruitsig en het saam met die vrou op 'n trein geklim op pad na Tembisa in Ekhurhuleni, waar die vrou kamstig gebly het.
"Sy het aangebied om Prince te dra, kort nadat ons uit Pretoria vertrek het," het Muyambo gesê. Toe hulle in Johannesburg se middestad aankom, het die vrou aangebied om 'n paar goedjies vir die baba te gaan koop. Die vrou, wat steeds vir Prince gedra het, het toe spoorloos in 'n supermark verdwyn.
Muyambo sê die vrou is kort en het 'n donker velkleur. Xoli Mbele, 'n polisiewoordvoerder, het die voorval bevestig.